Da der i nat blev begået hærværk mod butikker, banker og ejendomsmæglere på Nørrebro og kastet molotovcocktails og brosten mod politiet, var det en nøje planlagt konfrontation. Det siger Erik Storrud, som selv er tidligere aktivist og i dag blogger på det venstreorienterede debatsite Modkraft.dk.

Da den ellers fredelige gadefest »Reclaim the Streets« omkring klokken 23.30 bevægede sig ned ad Nørrebrogade, forsøgte 15-20 maskerede aktivister ifølge Erik Storrud at konfrontere politiet for at få gang i en slåskamp.

»Jeg er sikker på, at der er en gruppe mennesker, der fra starten har spekuleret i at skabe ballade,« siger han og forklarer, at man skal se lørdagens ballade i lyset af det seneste halve års begivenheder, hvor den islamkritiske, højreradikale bevægelse Pegida tidligere har demonstreret regelmæssigt i København.

Ifølge Erik Storrud har politiet slået særdeles hårdt og aggressivt ned på de venstreorienterede moddemonstrationer ved bl.a. at give præventive bøder og bruge mere rå magtmidler.

»Det virker, som om politiet har straffet den ene part rigtig hårdt, mens de har ladet den anden part være i fred, og mange føler, at de har brugt unødig vold og magt. Der har været tilfælde, hvor mod-demonstranter har sat sig i vejen for at forhindre Pegida i at marchere, men er blevet slået med knipler af politiet.«

Men hvorfor sker det her, når Reclaim the Streets i sit ophav er ikke-voldeligt?

»Jo, men det er også en meget oprørsk og anti-kapitalistisk protestform, som historisk har først til mange hårde konfrontationer verden over. Bevægelsen startede med fredelige vejprotester mod overtraffikering og har udviklet sig til at blive synonym med hårde gadekampe, hvor man skal vise politiet, hvem der bestemmer.«

Men viser man sin modstand mod »systemet« ved at smadre en ejendomsmæglers vinduer?

»Det er jeg helt sikker på, at de føler. Det kunne nok gøres på mere fornuftige måder, men ja, det er det, de gør,« siger Erik Storrud og understreger, at han ikke ved, hvem de 15-20 ballademagere er. Han forklarer, at politiet både i går og ved andre lejligheder, holder sig i baggrunden og venter med at skride ind, indtil begivenhederne er eskaleret.

»Men det er en del af bevægelsens kollektive historiefortælling, at politiet er nogle bøller, og set i det perspektiv, er der mange, som ikke er interesserede i at ødelægge aktivisternes slagsmål med politiet.«

Men hvorfor er folkene bag demonstrationen så tavse her dagen efter? Skylder de ikke en forklaring?

»Jeg tror godt, at de ved, at de ikke får noget ud af at tage den dialog, for de er oppe mod hele Danmarks kollektive vrede. Det ville være håbløst. Det er en gammel autonom dyd, at man ikke tager afstand fra ting, selvom man ikke har været med.«

Berlingske præciserer, at den islamkritiske bevægelse Pegida nu har skiftet navn til For Frihed.